Orrelduette klink in Odeion op | Netwerk24
17 Julie 2019 16:11
Duette wat oorspronklik vir orrel gekomponeer is en gevolglik selde uitgevoer word, was vir Jan Beukes die regte inspirasie op die regte tyd om konsert te hou.
Hy het sy oudstudent Gerhard de Bruin, ’n orrelis met ’n heeltydse werk as pediater in Kaapstad, oorgehaal om as sy duomaat in Bloemfontein op te tree en siedaar, orrelliefhebbers kan hulle regmaak vir ’n buitengewone uitvoering.
Beukes is besonder opgewonde oor die toeganklikheid van die duette, waarvan drie uitgevoer word, Sonate in D-mineur vir vier hande en dubbel pedale, op. 30, van die Duitse komponis Gustav Merkel, Martyrs – Dialogues on a Scottish Psalm Tune for Organ Duet, op. 73, van die Britse komponis Kenneth Leighton, en die Suid-Afrikaans gebore Jacobus Kloppers se Danssuite vir orrelduet.
Volgens Beukes was orrelduette in die laat 19de eeu gewild in Sentraal-Duitsland; selfs Schubert het in dié tyd werke vir orrelduette gekomponeer. Merkel se sonate het egter uitgestaan nadat dit ’n kompetisie vir orrelduette in 1858 in Mannheim gewen het.Leighton se Martyrs bestaan uit vier hoofdele, oftewel dialoë, soos die titel aandui.
Die werk bou op tot ’n triomfantelike einde waarin die een orrelis die koraal in dissonante harmonieë speel en sy duomaat dit met fanfares “beantwoord”. Die laaste duet, Kloppers se Danssuite, is in ’n heelwat ligter trant as die voorafgaande werke.
Dit bestaan uit ’n wals, habanera en minuet, polka en rag­time (cakewalk).Benewens die duette kry elke orrelis ook ’n solokans. Die konsert begin met Beukes wat Bach se Präludium und Fuge in Es-Dur (Prelude en Fuga in E-mol majeur, BWV 552 speel.
De Bruin sal die Franse komponis Marcel Dupré se Deuxième Symphonie, op. 26 (tweede simfonie) uitvoer.Beukes is nie net ’n orrelis en orreldosent nie, hy is ook die hoof van die Odeion Skool vir Musiek (OSM), waar hy al sy kwalifikasies van BMus tot PhD behaal het.
De Bruin se orrelstudie het onder Leonore Kloppers aan die OSM begin. Later het hy by Beukes les geneem en sy meestersgraad in orreluitvoering verwerf. Hy is ’n kerkorrelis, maar vir openbare uitvoerings verkies hy moderne orrelwerke. Hy en Beukes is albei lede van die Suid-Afrikaanse Orrelvereniging.
Dit begin Donderdag om 19:30 in die Odeion-teater op die UV-kampus. Die kaartjies kos R130 (volwassenes), R70 (pensioentrekkers en UV-personeel) en R50 (studente en skoolleerlinge).
Meer oor: Musiek | Odeion